Johannesburg: Veelpartykoalisie, Phalatse kap terugDr. Mpho Phalatse, burgemeester van Johannesburg (Foto: Facebook) Die regerende veelpartykoalisie in Johannesburg het sy teleurstelling uitgespreek oor die gebeure wat gelei het tot die verkiesing van ’n Cope-lid as speaker, maar sê sy fokus is daarop om sy koalisieregering te stabiliseer. Colleen Makhubele is Woensdag tot speaker van die Johannesburgse metroraad verkies nadat die Patriotic Alliance (PA) saam met die ANC gestem het. Dr. Corné Mulder, woordvoerder vir die veelpartykoalisieregering, het gesê terwyl hulle die demokratiese uitkoms aanvaar, moet dit duidelik gemaak word dat Makhubele in 2021 gestaan het vir ’n party wat as ’n alternatief vir die ANC voorgehou is en dat haar bereidwilligheid om Johannesburg aan die ANC terug te gee op verraad neerkom om haar persoonlike belange te dien eerder as dié van inwoners. “Die veelpartykoalisie sal in die komende dae met die PA in gesprek tree. Jare van deurlopende en ononderbroke bestuur van hierdie veelpartykoalisie in Johannesburg is nodig om die nalatenskap van mislukte dienslewering, korrupsie en staatskaping wat onder die ANC plaasgevind het, om te keer.” Mulder het gesê ten spyte van hierdie terugslag, is die veelpartykoalisie daartoe verbind om voort te gaan om sy koalisieregering in Johannesburg te ontwikkel, te versterk en te verbeter. “Ons is vasbeslote om Johannesburg en ons ander koalisieregerings in bakens van hoop vir alle Suid-Afrikaners te verander.” Dr. Mpho Phalatse het intussen te kenne gegee sy sal nie as Johannesburg se burgemeester bedank nie. Dit kom te midde van hernieude pogings om met ’n mosie van wantroue van haar ontslae te raak. “Daar is misdadige rolspelers wat dringend werk om ’n vergadering van die raad byeen te roep om die veelpartyregering te ontbind en om ’n korrupte kabaal te kies wat hom as ’n regering sal voordoen. “Hul enigste fokus sal wees om die stad se koffers leeg te maak, dienslewering te keer en die stad in duie te laat stort.”